CELEX: 32006L0018
Language: hu
Date: 2006-02-14 00:00:00
Title: A Tanács 2006/18/EK irányelve ( 2006. február 14. ) a 77/388/EGK irányelvnek a hozzáadottérték-adó kedvezményes mértéke tekintetében történő módosításáról

22.2.2006   
            
            
               HU
            
            
               Az Európai Unió Hivatalos Lapja
            
            
               L 51/12
            
         
      A TANÁCS 2006/18/EK IRÁNYELVE
   
   (2006. február 14.)
   a 77/388/EGK irányelvnek a hozzáadottérték-adó kedvezményes mértéke tekintetében történő módosításáról
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 93. cikkére,
   tekintettel a Bizottság javaslatára,
   tekintettel az Európai Parlament véleményére, (1)
   
   tekintettel a Gazdasági és Szociális Bizottság véleményére (2),
   mivel:
   
               (1)
            
            
               Lehetőséget kell biztosítani a hozzáadottérték-adó kedvezményes mértékének alkalmazására a távhőszolgáltatás terén, a földgáz- és a villamosenergia-szolgáltatáshoz hasonlóan, amelyek esetében a tagállamok forgalmi adóra vonatkozó jogszabályainak összehangolásáról – közös hozzáadottértékadó-rendszer: egységes adóalap-megállapítás – szóló, 1977. május 17-i 77/388/EGK hatodik tanácsi irányelv (3) már biztosítja a kedvezményes adómérték alkalmazásának lehetőségét.
            
         
               (2)
            
            
               A kedvezményes adómérték hatásának jobb megértése érdekében szükség van egy, a Bizottság által készített értékelő jelentésre, amely a helyben nyújtott szolgáltatásokra alkalmazott kedvezményes adómértékek hatását vizsgálja, különösen a munkahelyteremtés, a gazdasági növekedés és a belső piac megfelelő működése tekintetében.
            
         
               (3)
            
            
               A munkaerő-igényes szolgáltatásokra alkalmazott kedvezményes adómérték-kísérletet ezért 2010. december 31-ig meg kell hosszabbítani, és lehetőséget kell biztosítani arra, hogy minden tagállam ugyanazon feltételek mellett vehessen részt benne.
            
         
               (4)
            
            
               Azok a tagállamoknak tehát, amelyek első ízben kívánnak élni a 77/388/EGK irányelv 28. cikkének (6) bekezdésében meghatározott lehetőséggel, vagy amelyek módosítani kívánják azon szolgáltatások listáját, amelyekre ezt a rendelkezést korábban alkalmazták, a kiértékelést lehetővé tevő adatokkal ellátott kérelmet szükséges benyújtaniuk a Bizottsághoz. A Bizottság előzetes értékelése nem szükséges abban az esetben, ha a tagállamok már korábban kaptak felhatalmazást, és jelentést nyújtottak be erről a Bizottsághoz.
            
         
               (5)
            
            
               A jogfolytonosság biztosítása érdekében ezt az irányelvet 2006. január 1-jétől kell alkalmazni.
            
         
               (6)
            
            
               Ezen irányelv végrehajtása semmiben sem módosítja a tagállamok jogszabályi rendelkezéseit,
            
         ELFOGADTA EZT AZ IRÁNYELVET:
   1. cikk
   A 77/388/EGK irányelv a következőképpen módosul:
   
               1.
            
            
               A 12. cikk a következőképpen módosul:
               
                           a)
                        
                        
                           a (3) bekezdés b) pontja helyébe a következő szöveg lép:
                           
                                       „b)
                                    
                                    
                                       A tagállamok csökkentett adómértéket alkalmazhatnak a földgáz-, a villamosenergia- és a távhőszolgáltatás terén, azzal a feltétellel, hogy ez nem jár a verseny torzulásának veszélyével. Az a tagállam, amely ilyen adómértéket kíván alkalmazni, előzetesen értesíti a Bizottságot. A Bizottság nyilatkozik arról, hogy fennáll-e a verseny torzulásának veszélye. Ha a Bizottság a tájékoztatás kézhezvételétől számított három hónapon belül nem nyilatkozik, akkor úgy kell tekinteni, hogy a verseny torzulásának veszélye nem áll fenn.”
                                    
                                 
                     
                           b)
                        
                        
                           a (4) bekezdés a következő albekezdéssel egészül ki:
                           „Egy független gazdasági szakértői tanácsadó testület által elkészített tanulmány alapján a Bizottság legkésőbb 2007. június 30-ig átfogó értékelő jelentést terjeszt az Európai Parlament és a Tanács elé a helyben nyújtott szolgáltatások – ideértve az éttermi szolgáltatásokat is – terén alkalmazott kedvezményes adómértékek hatásáról, különösen a munkahelyteremtés, a gazdasági növekedés és a belső piac megfelelő működése tekintetében.”
                        
                     
         
               2.
            
            
               A 28. cikk (6) bekezdése a következőképpen módosul:
               
                           a)
                        
                        
                           az első albekezdés helyébe a következő szöveg lép:
                           „A Tanács a Bizottság javaslata alapján egyhangúlag felhatalmazhat bármely tagállamot arra, hogy legkésőbb 2010. december 31-ig a 12. cikk (3) bekezdése a) pontjának harmadik albekezdése szerinti kedvezményes adómértékeket alkalmazzon a K. mellékletben meghatározott szolgáltatási kategóriák közül legfeljebb kettőre. Kivételes esetekben a tagállamot fel lehet hatalmazni arra, hogy a kedvezményes adómértéket a fent említett kategóriák közül háromra alkalmazza.”
                        
                     
                           b)
                        
                        
                           a negyedik albekezdés helyébe a következő szöveg lép:
                           „Minden tagállam, amely e rendelkezés alapján 2005. december 31-ét követően kíván először kedvezményes adómértéket alkalmazni az első albekezdésben foglalt egy vagy több szolgáltatásra, 2006. március 31-ig tájékoztatja erről a Bizottságot. Továbbá a tagállam az említett időpontig tájékoztatja a Bizottságot az általa meghozni kívánt új intézkedésekkel kapcsolatos összes vonatkozó adatról, különösen a következőkről:
                           
                                       a)
                                    
                                    
                                       az intézkedés alkalmazási köréről és az érintett szolgáltatások pontos leírásáról;
                                    
                                 
                                       b)
                                    
                                    
                                       azon adatokról, amelyek igazolják, hogy a második és harmadik albekezdésben megállapított feltételek teljesültek;
                                    
                                 
                                       c)
                                    
                                    
                                       azon adatokról, amelyek bemutatják az előirányzott intézkedés költségvetési kihatását.”
                                    
                                 
                     
         2. cikk
   Ez az irányelv az Európai Unió Hivatalos Lapjában való kihirdetésének napján lép hatályba.
   Ezt az irányelvet 2006. január 1-jétől kell alkalmazni.
   3. cikk
   Ennek az irányelvnek a tagállamok a címzettjei.
   
      Kelt Brüsszelben, 2006. február 14-én.
      
         
            a Tanács részéről
         
         
            az elnök
         
         K.-H. GRASSER
         
      
   
   
      (1)  HL C 89. E, 2004.4.14., 138. o.
   
   
      (2)  HL C 32., 2004.2.5., 113. o.
   
      (3)  HL L 145., 1977.6.13., 1. o. A legutóbb a 2005/92/EK irányelvvel (HL L 345., 2005.12.28., 19. o.) módosított irányelv.